

Seksuelle overgrep: Når noe har skjedd

**Den som får informasjon om et seksuelt overgrep:**

1. Den som får informasjon om et seksuelt overgrep hvor en ansatt, frivillig i menigheten, eller menighetsmedlem anklages, skal gi den fornærmede støtte til å gå til politiet eller kontakte barnevernet. Den som får kunnskap om en slik handling i den lokale menighet skal også umiddelbart ta kontakt med den lokale pastor[[1]](#footnote-1). Kirkelig Ressurssenter mot Vold og Seksuelle Overgrep <http://www.kirkens-ressurssenter.no/> (telefon 23 22 79 30) kan også bistå med hjelp ved behov.
2. Ingen bør presse den fornærmede til å gå fortere fram enn han eller hun ønsker, men om anmeldelsen har å gjøre med et barn under 16 år skal saken alltid meldes direkte til politi og barnevern. Dette for å forhindre flere overgrep og for å beskytte eventuelle andre barn i faresonen.
3. Den som får informasjon om seksuelle overgrep skal aldri ta kontakt med den anklagede, uansett motiv. Slik kontakt kan være til stor skade både for den fornærmede og for politiets etterforskning og videre behandling av saken.
4. Om personen er over seksuell lavalder (16 år), er det den fornærmede selv som bestemmer om overgrepet skal anmeldes. (Finnes andre og yngre barn med i bildet, eller om det er risiko for at den anklagede kan angripe andre barn, skal man alltid melde fra til politi eller barnevern uansett fornærmedes alder.)
5. Vær oppmerksom på at all etterforskning overlates til politiet. Det betyr ikke at den fornærmede skal møtes med taushet. Den fornærmede skal møtes med respekt, medmenneskelighet og en lyttende holdning for å bekrefte at han/hun gjør det riktige med å fortelle. Den fornærmede skal hjelpes til å søke profesjonell hjelp og støtte.

**Informasjon**

1. Når det gjelder overgrep i en lokal menighet, er det pastor (fotnote 1) som er ansvarlig for at alle berørte parter får den informasjon de bør ha om det som har skjedd. Den lokale pastor er også ansvarlig for all kontakt med den fornærmede. Gjelder situasjonen en anklaget ansatt, er distriktsleder ansvarlig for å ha kontakt med og gi informasjon til den anklagede. Distriktsleder har også ansvaret for å tilrettelegge upartisk sjelesorg for begge parter.
2. Om den anklagede er en ansatt, får han/hun umiddelbart permisjon fra sin tjeneste (se OP boken: F.10.3). Informasjon gis anklagede av distriktsleder, til den fornærmede og den berørte menighet av den lokale pastor, i denne rekkefølgen.
3. Er en frivillig anklaget, er han/hun umiddelbart permittert fra sitt verv i menigheten. Denne delen tas hånd om av den lokale pastor (fotnote 1).
4. Informasjon til den lokale menighet skal være åpen og inneholde relevante fakta om det som har skjedd, uten at unødige detaljer behøver komme fram. Informasjon og dets innhold bør nøye gjennomgås med tanke på målgruppen den skal presenteres for, da alle ikke har behov for like mange detaljer.
5. Ved overgrep begått av et menighetsmedlem, samles det lokale menighetsstyret så snart som mulig for informasjon om situasjonen, slik at de kan ha et godt grunnlag for videre behandling av saken. Innkalling skjer gjennom den lokale pastor (fotnote 1).
6. Ved overgrep begått av en ansatt, samles unionsstyret så snart som mulig for informasjon om situasjonen, slik at de kan ha et godt grunnlag for videre behandling av saken. Innkalling skjer gjennom unionsleder.
7. Unionsleder er sammen med kommunikasjonsleder ansvarlig for kontakt med media, både innenfor og utenfor Syvendedags Adventistsamfunnet ved slike tilfeller.
8. Kontinuerlig informasjon om hvordan saken står bør gis til:

Den fornærmede med familie Ansvarlig: Lokal pastor (fotnote 1)

Den ansatte anklagede med familie Ansvarlig: Distriktsleder

Den frivillige anklagede med familie Ansvarlig: Distriktsleder

Distriktsstyret Ansvarlig: Distriktsleder

Unionsstyret Ansvarlig: Unionsleder

Menighetsstyret Ansvarlig: Lokal pastor (fotnote 1)

Menigheten Ansvarlig: Lokal pastor (fotnote 1)

**Sluttord**

Det er meget viktig at alle parter får støtte og hjelp i en slik sammenheng. Unionsleder og distriktsleder er ansvarlig for at dette skjer på en profesjonell måte.

Vik, 25. februar 2014

1. Dersom pastoren er habil. Kan ikke den lokale pastor gjøre dette, vil distriktsleder kunne tre inn. [↑](#footnote-ref-1)